Vandale ontsier erfenis | News24
Vandale ontsier erfenis
Die Honoured Dead Memorial is verlede week met spuitverf gevandaliseer. Foto: Christiaan Cloete
Die Honoured Dead Memorial, een van die Diamantstad se ikoniese bakens en ’n provinsiale erfenisgebied, is verlede week gevandaliseer.
Vandale het vermoedelik iewers tussen Dinsdagaand (22/08) en Woensdagoggend (23/08) met swart spuitverf die woorde “Aux”, “Bell B”, “P.U.B” en “Top Dog” op ’n gedeelte van die monument naby die kanon geverf.
Dit ten spyte van die feit dat daar gereeld voertuie van ’n bekende plaaslike sekuriteitsmaatskappy met wagte oorkant die straat geparkeer staan.
Sello Matsie, ’n woordvoerder vir die Sol Plaatje-munisipaliteit, het by navraag gesê die munisipaliteit beskou die beskadiging van die monument in ’n ernstige lig en dat kriminele klagte ingedien kan word.
Dit is onbekend of die munisipaliteit wel ’n saak van opsetlike saakbeskadiging aanhangig gemaak het.
Volgens Matsie sal dit ’n noukeurige proses wees om die verf af te haal en die monument skoon te maak.
Volgens Steve Lunderstedt, ’n geskiedkundige wat by die restourasie van grafte in Kimberley betrokke is, sal dit ’n tydsame proses wees om die monument skoon te maak, aangesien chemikalieë wat gebruik word om materiaal soos marmer en graniet skoon te maak, nie op sandsteen of leiklip gebruik kan word nie.
Die monument is deur die bekende Britse argitek Sir Herbert Baker in opdrag van Cecil John Rhodes ontwerp om die soldate wat ten tyde van die beleg van Kimberley tussen 14 Oktober 1899 en 15 Februarie 1900 gesneuwel het, te gedenk.
Baker het ook die Uniegebou en verskeie Suid-Afrikaanse geboue ontwerp.